### Resumé

Børn & Unge forvaltningen har anmodet om en lokalplan, der skal muliggør etableringen af en daginstitution på [adresse]. Lokalplanområdet ligger i [adresse] ud til [adresse] og tæt på [adresse], [adresse] og naturlegepladsen i skoven. Ejendommen er udlagt som fredskov, og bygningerne anvendes i dag af Materielgården. Tidligere har der også været et savværk på ejendommen, men det benyttes ikke længere. Den nye daginstitution skal rumme vuggestue samt børnehave. I tilknytning til daginstitutionen etableres en legeplads og et stykke af skoven indhegnes, som børnene kan lege i.

### Sagsfremstilling

![](data:image/jpeg;base64...)

*Figur 1: Kort over lokalplanområdet*

Området ligger på [adresse] og grænser op til [adresse] mod vest, mens det mod nord, syd og øst grænser op til skov. [adresse], [adresse] og naturlegepladsen ligger ca. 250 meter nord for området. Arealet ligger i landzone og udgør 0,6 ha.

Bygningerne anvendes i dag af Materielgården, som har noget oplag på pladsen. Personalet flytter til bygninger på [adresse], når de står klar til maj 2025. Materialedepotet reduceres og flyttes til andre placeringer. Tidligere har der også været et savværk på ejendommen, som ikke benyttes længere. Natur & Udeliv, skovdrift team har ikke behov for bygningerne.

Børn & Unge har anmodet om lokalplanen, da dagtilbudsområdet er presset på kapaciteten på [adresse] i Vejle. Den selvejede vuggestue Bøgen har henvendt sig med ønske om at flytte til nye lokaler, efter deres legepladsareal er blevet markant reduceret. Bøgevangsskolen har samtidig vist interesse for vuggestuens nuværende lokaler. Bøgen overgår til at blive en kommunal vuggestue.

Lokalplanen skal muliggøre en nye daginstitution, som skal rumme både vuggestue og børnehave. I tilknytning etableres en legeplads, ligesom et skovstykke indhegnes, som børnene kan lege i.

Området ligger i landzone og fastholdes i landzone. I forbindelse med planlægningen vil arealet blive udlagt til offentligt område.

#### Særlige planmæssige forhold

Ejendommen er udlagt som fredskov, og det vil kræve en dispensation fra Miljøstyrelsen fra fredskovspligten. Der er taget kontakt til Miljøstyrelsen.

Byggeriets arkitektur, materiale og placering er endnu ikke fastlagt og vurderes nærmere i forbindelse med lokalplanarbejdet.

#### Kommuneplantillæg

Området har ikke tidligere været udlagt i kommuneplanen, og der udarbejdes derfor et kommuneplantillæg i forbindelse med lokalplanen. Kommuneplantillægget udlægger området til offentligt område med anvendelse til daginstitution.

#### Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget er otte uger jævnfør planloven, da tillægget ændrer anvendelsen eller inddrager nye arealer, og dermed har særlig interesse for offentligheden.

#### Overtagelsespligt/Frafaldserklæring

Lokalplanområdet ejes af kommunen, og en frafaldserklæring er derfor ikke nødvendig.

### Klima og resiliensvurdering

Klima- og resiliensvurdering fortages i forbindelse med udarbejdelse af lokalplanforslaget, når der foreligger mere information.

### Sagens videre forløb

Sagen skal alene behandles af Teknisk Udvalg.

### Indstilling Teknik- og Miljødirektøren indstiller

at udarbejdelse af forslag til lokalplan nr. 1432 og tillæg nr. 4 igangsættes.

### Beslutning

Godkendt.